《自武威赴临洮谒大夫不及因书即事寄河西陇右幕下诸公》
唐代·高适

浩荡去乡县，飘飖瞻节旄。扬鞭发武威，落日至临洮。

主人未相发，客子心忉忉。顾见征战归，始知士马豪。

戈鋋耀崖谷，声气如风涛。隐轸戎旅间，功业竞相褒。

献状陈首级，飨军烹太牢。俘囚驱面缚，长幼随颠毛。

毡裘何蒙茸，血食本膻臊。汉将乃儿戏，秦人空自劳。

立马眺洪河，惊风吹白蒿。云屯寒色苦，雪合群山高。

远戍际天末，边烽连贼壕。我本江海游，逝将心利逃。

一朝感推荐，万里从英髦。飞鸣盖殊伦，俯仰忝诸曹。

燕颔知有待，龙泉惟所操。相士惭入幕，怀贤愿同袍。

清抡挥麈尾，乘酣持蟹螯。此行岂易酬，深意方郁陶。

微效傥不遂，终然辞佩刀。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。